text: 李燦然，字伯弢，號任明，浙江處州府縉雲縣人。生平.萬曆三十七年福建官兵破走紅夷，焚其城獻俘，福建巡撫南居益上捷奏，列名其上，五年四月考選，授福建道御史。疏薦許弘綱、何熊祥、潘汝禎等，下旨言官職在糾彈，以後不許妄舉市恩。疏糾太僕寺少卿金士衡力救李三才，垂涎節鉞，乞立斥之。五年九月，疏請儲邊才，廣積粟，內參兵部左侍郎王國禎奉旨逾年，杳不赴任，視國事漠不相關，國禎削籍追奪誥命。六年五月，京師王恭廠火藥自焚爆炸，上命西城御史李燦然查報，分別輕重，作速優恤。閏六月，疏參戶部侍郎徐紹吉、職方郎中鄭履祥等，尋奉命巡鹽河東，以寧夏四路商籍生員之請，議擇適中地方小鹽池堡創立學宮。七年巡按山西，會同撫臣牟志夔、按臣劉弘化請於河東建魏忠賢祠，內有“丹心許國，精忠貫日，無雙雅志，憂民偉代，參天第一”等語，祠名褒勳。又巡按宣大，崇禎繼位，以欵貢卜石兔有勞，升一級，加太僕寺少卿。崇禎元年二月，疏請停免河東加派大工鹽課。二年四月以閹黨被削籍。卒於順治十一年。
metadata: erhwenkuo/wikipedia-zhtw
metadata: 李燦然
metadata: https://zh.wikipedia.org/wiki?curid=7478193